Ženská dvojhra na Australian Open 2016

Do súťaže ženskej dvojhry na melbournskom Australian Open 2016 nastúpilo 128 hráčok. Dvanásť z nich postúpilo z trojkolovej kvalifikácie. Obhajkyňou titulu bola americká svetová jednotka Serena Williamsová.
Víťazná Nemka Angelique Kerberová do rebríčka získala 2 000 bodov a pripísala si čiastku 3 800 000 austrálskych dolárov, finalistka Serena Williamsová získala polovičnú odmenu. Najpočetnejšie zastúpenie mali v pavúku reprezentantky Spojených štátov so 17 tenistkami, 10 tenistiek bolo z Nemecka a po 9 tenistiek bolo z Česka a Austrálie.
Turnaj.
V prvom kole bolo vyradených dvanásť nasadených, čo predstavovalo vôbec najvyšší počet takto vypadnutých hráčok od zavedenia 32 členného systému nasadzovania pre Grand Slamy vo Wimbledone 2001.
V úvodnom kole dohrala svetová dvojka Simona Halepová, keď nestačila na čínsku kvalifikantku a 133. hráčkou rebríčka Čang Šuaj vo viac ako hodinovom duely. Číňanka držala medzi hráčkami do 300. miesta rekordnú šnúru štrnástich prehier v prvých kolách Grand Slamu bez jediného víťazstva, ktorú touto výhrou ukončila. Z pätnástich súperiek však desať figurovalo v prvej dvadsiatke rebríčka a len dve boli postavené mimo Top 50. Po US Open 2015 pritom zvažovala ukončenie kariéry a Australian Open sa tak mohol stať jej posledným grandslamom. Halepová prehrala v Melbourne Parku otvárací duel tretíkrát za predchádzajúcich päť rokov, rovnako ako v sezónach 2012 a 2013.
V druhom kole dohrala svetová sedmička Petra Kvitová, keď nenašla recept na čerstvú víťazku Hopmanovho pohára a nováčika roka Dariu Gavrilovovú. V dvojsetovom stretnutí, trvajúcom hodinu a pol, zahrala 17 víťazných lôpt a vytvorila 35 nevynútených chýb. V úvodnom sete dvakrát nevyužila výhodu prelomeného podania Austrálčanky. V druhej fáze odišla porazená tiež kvalifikantka a 114. žena svetovej klasifikácie Kristýna Plíšková. V dueli s Portoričankou Monicou Puigovou nevyužila päť mečbalov, aby následne nezvládla záver tretieho setu po výsledku 7–9. Napriek tomu v zápase vytvorila nový rekord okruhu WTA, keď zahrala 31 es. Tým prekonala výkon Sabine Lisickej z birminghamského turnaja AEGON Classic 2015, kde ich Nemka nastrieľala dvadsaťsedem.
Johanna Kontová sa stala prvou Britkou v semifinále Grand Slam od US Open 1983, kde medzi poslednú štvoricu hráčok prenikla Jo Durieová. Čang Šuaj postúpila ako prvá kvalifikantka do štvrťfinále Australian Open od roku 1990, na ktorom si túto fázu zahrala Mexičanka Angélica Gavaldónová.
Prvýkrát v kariére sa do finále Grand Slamu prebojovala Nemka Angelique Kerberová, ktorej protivníčkou bola svetová jednotka a dvadsaťjedna grandslamová šampiónka Serena Williamsová.
Po trojsetovom priebehu získala 28 ročná Kerberová premiérový grandslamový titul, a to ako prvý nemecký tenista od triumfu Steffi Grafovej na French Open 1999. Po nej sa tiež stala druhou nemeckou šampiónkou na turnajoch veľkej štvorky a druhou Nemkou, ktorá vystúpila na 2. miesto rebríčka WTA. Predstavovala prvého tenistu histórie, ktorý vyhral dvojhru na Grand Slame potom, čo odvrátil mečbal v prvom kole. Blízko vyradenia sa ocitla už v úvode turnaja, keď čelila mečbalu Japonky Misaki Doiovej, v zápase kde bojovala s kŕčmi a vyčerpaním. Po výhre uviedla: „"Je fantastické poraziť Serenu a ešte vo finále grandslamu. ... Splnila som si sen, na ktorom som tvrdo pracovala. Som grandslamovou šampiónkou, čo znie bláznivo"“.